A Bizottság 775/2004/EK rendelete
(2004. április 26.)
a veszélyes vegyi anyagok kiviteléről és behozataláról szóló 304/2003/EK európai parlamenti és tanácsi rendelet I. mellékletének módosításáról
(EGT vonatkozású szöveg)
AZ EURÓPAI KÖZÖSSÉG BIZOTTSÁGA,
tekintettel az Európai Közösséget létrehozó szerződésre,
tekintettel a veszélyes vegyi anyagok kiviteléről és behozataláról szóló, 2003. január 28-i 304/2003/EK európai parlamenti és tanácsi rendeletre [1], és különösen annak 22. cikke (1) bekezdésére,
mivel:
(1) A 304/2003/EK rendelet a Közösség által 1998. szeptember 11-én aláírt és a 2003/106/EK tanácsi határozattal [2] jóváhagyott, a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló Rotterdami Egyezmény végrehajtására szolgál.
(2) A 304/2003/EK rendelet I. melléklete három részből áll: a kivitel esetén bejelentési kötelezettség alá tartozó vegyi anyagok jegyzéke, a PIC-bejelentést igénylő vegyi anyagok jegyzéke, a Rotterdami Egyezmény értelmében PIC-eljáráshoz kötött vegyi anyagok jegyzéke.
(3) Figyelemmel a 2004/141/EK [3], 2004/248/EK [4], 2004/140/EK [5] és a 2004/247/EK [6] bizottsági határozatokra, amelyeket a növényvédő szerek forgalomba hozataláról szóló [7], 1991. július 15-i tanácsi irányelv keretében bocsátottak ki és amelyek által az amitráz, atracin, fention és a simazin betiltott, illetve szigorúan korlátozott vegyi anyagok, e vegyi anyagokat fel kell venni a 304/2003/EK rendelet I. mellékletében található jegyzékekbe.
(4) A nonilfenol, nonilfenol-etoxilát nevű vegyi anyagokra az egyes veszélyes anyagok és készítmények forgalomba hozatalának és felhasználásának korlátozásairól [8] szóló, 2003. június 18-i 2003/53/EK európai parlamenti és a tanácsi irányelv rendelkezései szerint szigorú korlátozások vonatkoznak. Ezenkívül a 91/414/EGK tanácsi irányelv 8. cikkének (2) bekezdésében említett időszak meghosszabbításáról, egyes hatóanyagoknak az említett irányelv I. mellékletébe történő felvétele megtagadásáról, valamint az ezeket a hatóanyagokat tartalmazó növényvédő szerek engedélyének visszavonásáról szóló, 2076/2002/EK [9] bizottsági rendelet alapján a nonilfenol-etoxilátot törölni kellett a 91/414/EGK I. mellékletéből és az azt tartalmazó növényvédő szerek engedélyét 2003. július 25-ig vissza kellett vonni. Ezért ezt a két vegyi anyagot fel kell venni a 304/2003/EK rendelet I. mellékletének 1. és 2. részébe.
(5) Az egyezmény kormányközi tárgyalóbizottsága (INC) tizedik, 2003. november 17-21-ig tartó ülésén úgy határozott, hogy a DNOC-t és az azbesztszálakat: amozitot, antofillitet, aktinolitot, tremolitot fel kell venni az ideiglenes PIC-eljáráshoz kötött anyagok közé. Ennek megfelelően a 304/2003/EK rendelet I. mellékletének 3. részében szereplő vegyi anyagok jegyzékét e vegyi anyagokkal kell kiegészíteni, és az 1., illetve a 2. rész meglévő bejegyzéseit módosítani kell.
(6) Az INC ugyanezen ülésén úgy határozott, hogy azokat a porozószereket, amelyek legalább 7 % benomilt, legalább 10 % karbofuránt és legalább 15 % tirámot tartalmaznak, fel kell venni az ideiglenes PIC-eljáráshoz kötött anyagok közé. Ezért az ilyen készítményeket fel kell venni a 304/2003/EK rendelet I. mellékletének 1. és 3. részébe.
(7) Ezért a 304/2003/EK rendelet I. mellékletét ennek megfelelően módosítani kell.
(8) Az e rendeletben előírt intézkedések összhangban vannak a 67/548/EGK tanácsi irányelv [10] 29. cikke alapján felállított bizottság véleményével.
ELFOGADTA EZT A RENDELETET:
1. cikk
A 304/2003/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 26-án.